Σιδηροδρομικός Σταθμός Γαλατά

Ο Σιδηροδρομικός Σταθμός Γαλατά αποτελούσε επιβατικό σταθμό των Σιδηροδρόμων Βορειοδυτικής Ελλάδος (ΣΒΔΕ) και βρισκόταν επί της μετρικού εύρους σιδηροδρομικής γραμμής Κρυονερίου – Αγρινίου.

Ο σταθμός κατασκευάστηκε το 1890 με σκοπό να εξυπηρετεί την επιβατική κίνηση του ομώνυμου οικισμού και παρέμεινε ενεργός έως το 1970, όπου και ανέστειλε την λειτουργία του μαζί με το σύνολο της σιδηροδρομικής γραμμής Κρυονερίου - Αγρινίου.

 Ιστορικό 

 19ος Αιώνας 
Η χάραξη και κατασκευή μιας γραμμής που θα διαπερνούσε τα αστικά κέντρα της Αιτωλοακαρνανίας, αποτέλεσε έναν από τους πρωταρχικούς στόχους της κυβερνητικής πολιτικής της εποχής και μετέπειτα των Σιδηροδρόμων Βορειοδυτικής Ελλάδος (ΣΒΔΕ) οι οποίοι ιδρύθηκαν για τον ίδιο σκοπό ως ιδιωτική εταιρεία την δεκαετία του 1880. Η κατασκευή του νέου άξονα ξεκίνησε το 1887–1888, και είχε ως στόχο τη σύνδεση του Αγρινίου με το λιμάνι του Κρυονερίου, ώστε να καταστεί ευκολότερη και πιο άμεση επικοινωνία με την Πάτρα και το σιδηροδρομικό δίκτυο της Πελοποννήσου. Στο πλαίσιο αυτό κατασκευάστηκαν μια σειρά σταθμών και υποδομών, ανάμεσα τους και η υποδομή του Γαλατά, ο οποίος τέθηκε σε λειτουργία στις αρχές της δεκαετίας του 1890.

 20ος Αιώνας 
Κατά τις πρώτες δεκαετίες του 20ου αιώνα, ο σιδηροδρομικός σταθμός του Γαλατά συνέχισε να λειτουργεί ως ενδιάμεσος σταθμός στη γραμμή Κρυονερίου–Αγρινίου και όπως και σε άλλους σταθμούς των ΣΒΔΕ, τα δρομολόγια που τον εξυπηρετούσαν, περιλάμβαναν ζεύγη τοπικών  αμαξοστοιχιών προς την Πάτρα και το Αγρίνιο.

Κατά τον Α΄ και Β΄ Παγκόσμιο Πόλεμο, η γραμμή αξιοποιήθηκε για τη μεταφορά στρατευμάτων, εφοδίων και τροφίμων, καθώς παρείχε αξιόπιστη σύνδεση ανάμεσα στο λιμάνι του Κρυονερίου και το εσωτερικό της Αιτωλοακαρνανίας. Στη μεταπολεμική περίοδο, η γραμμή περιήλθε αρχικά στους ΣΠΑΠ και αργότερα στους ΣΕΚ, ωστόσο, η σταδιακή επικράτηση των οδικών μεταφορών, σύντομα οδήγησε σε σημαντική μείωση της επιβατικής κίνησης.

Το 1970 και υπό την διαχείριση του ΟΣΕ αποφασίστηκε η αμετάκλητη και οριστική παύση λειτουργίας της γραμμής Κρυονερίου–Αγρινίου, λόγω της συνεχούς ζημιογόνας δραστηριότητάς της, αλλά και της απαρχαιωμένης της υποδομής, η οποία συνεχώς οδηγούσε και στην υποβάθμιση των επιβατικών και εμπορικών υπηρεσιών. Ως αποτέλεσμα, ο Σιδηροδρομικός Σταθμός Γαλατάς διέκοψε οριστικά τη λειτουργία του το καλοκαίρι της ίδιας χρονιάς, μαζί με το υπόλοιπο δίκτυο της Αιτωλοακαρνανίας.

 21ος Αιώνας 
Στις αρχές της δεκαετίας του 2000 υπήρξαν συζητήσεις και προτάσεις για αναβίωση της γραμμής, με στόχο την τουριστική αλλά και την τακτική επιβατική αξιοποίησή της. Ορισμένα τμήματα του δικτύου και ορισμένοι σταθμοί (όπως του Κρυονερίου και του Μεσολογγίου) καθαρίστηκαν και έγιναν μικρές εργασίες συντήρησης. Παρ’ όλα αυτά, λόγω πολιτικών αλλαγών λίγο αργότερα, το έργο εγκαταλείφθηκε το 2004 και η γραμμή δεν επανήλθε ποτέ σε λειτουργία.

Σήμερα, το κτήριο του Σιδηροδρομικού Σταθμού Γαλατά διασώζεται, καθώς έχει υποστεί τακτική συντήρηση από τοπικό μορφωτικό σύλλογο,  του οποίου το κτήριο αποτελεί και την επίσημη έδρα.

 Δομή σταθμού 
Ο Σιδηροδρομικός Σταθμός Γαλατά αποτελούνταν από ένα κτήριο επιβατικής χρήσης (αποθήκη και χώρος αναμονής), από μια ανισόπεδη αποβάθρα και από μια κεντρική γραμμή, χωρίς παρακαμπτήριες σιδηροτροχιές. Παρακάτω παρατίθεται τοπογραφική απεικόνιση του κτηριακού συγκροτήματος του σταθμού:
κέντρο|χωρίς-πλαίσιο|947x947εσ

 Υπηρεσίες 
Ο Σιδηροδρομικός Σταθμός Γαλατά εξυπηρετούταν από το 1890 έως το καλοκαίρι του 1970 από τακτικά ημερήσια επιβατικά δρομολόγια προς το Μεσολόγγι (έως το 1943 και προς την Κατοχή) και το Αγρίνιο, καθώς και μέσω ακτοπλοϊκής σύνδεσης (έως τον Φεβρουάριο του 1970) με την Πάτρα και το υπόλοιπο σιδηροδρομικό δίκτυο.

 Παραπομπές 

Κατηγορία:Σιδηροδρομική γραμμή Κρυονερίου - Αγρινίου
Κατηγορία:Σιδηροδρομικοί σταθμοί στην Αιτωλοακαρνανία
Κατηγορία:Σιδηροδρομικοί σταθμοί που εγκαινιάστηκαν το 1890